**רינה קֶטי מצליח** (נולדה ב-20 ביוני 1956) היא עיתונאית, שדרנית טלוויזיה ורדיו ישראלית וגם שחקנית, המגישה את מצליח ונוביק ב"כאן ב'", לצד עקיבא נוביק. הגישה את "פגוש את העיתונות" של חברת החדשות בשנים 2013–2022.

ביוגרפיה
--------

רינה מצליח נולדה בעיר סוסה שבתוניסיה במשפחה יהודית, בת לאלי ולמרסל. בגיל שנה עלתה לישראל, וגדלה בבאר שבע. סיימה את לימודיה התיכוניים בתיכון מקיף א' בעיר. את שירותה הצבאי עשתה כקצינה בנח"ל והשתחררה בדרגת סגן. לאחר סיום שירותה, השלימה תואר ראשון בספרות עברית ותואר שני בתקשורת באוניברסיטה העברית בירושלים.

ב-1983 החלה לעבוד ב"קול ישראל" כעורכת, כתבת וקריינית חדשות. הייתה לאישה הראשונה שתפקדה כשדרנית בתוכנית הספורט "שירים ושערים". בשנת 1993 הצטרפה לחברת החדשות של ערוץ 2, ושימשה לאורך השנים ככתבת שטח, מגישת מבזקים וכתבת בכנסת.

מצליח נמנתה עם העיתונאים שנכחו בחתימת הסכם אוסלו בוושינגטון, בשנת 1993, ובהסכם השלום בין ישראל לירדן, בשנת 1994, בעמאן. בשנת 2004 החלה לשמש ככתבת הפוליטית הראשית של חברת החדשות. בשנת 2005 הופיעה כשופטת בתוכנית המציאות "השגריר", לצד נחמן שי ויעקב פרי.

בשנת 2010 החלה להגיש את תוכנית הרדיו "משעל על הבוקר" עם העיתונאי והמגיש ניסים משעל ב"רדיו ללא הפסקה".

רינה מצליח בשידור טלוויזיה ב-2009
רינה מצליח באירוע "שבתרבות" בגבעת שמואל, 2019
בשנת 2011 החלה להגיש אחת לשבוע את מהדורת "שש עם" לסירוגין עם עודד בן-עמי ושימשה כמגישה מחליפה לתוכנית זו עד 2020.

בשנת 2013 החלה להגיש את תוכנית הטלוויזיה "פגוש את העיתונות", לאחר שהמגישה הקודמת, דנה וייס, החלה להגיש את מהדורת סוף השבוע של חדשות ערוץ 2. בד בבד, סיימה את תפקידה ככתבת הפוליטית של החברה.

ב-2017 לאחר פיצול ערוץ 2, הגישה בימי שישי בערוץ קשת 12 את התוכנית "השבוע", מהדורת חדשות מוקדמת. תוכנית זו ירדה מהמסך לאחר מספר שבועות, ומצליח המשיכה להגיש את "פגוש את העיתונות" בערוץ קשת 12.

בשנת 2017 קיבלה פרס על מפעל חיים מאגודת העיתונאים בתל אביב על "עבודה עיתונאית יוצאת דופן", בדגש על עיסוקה המתמשך בפרשת ילדי תימן.

החל בשנת 2017 הגישה יחד עם רזי ברקאי את התוכנית "מה בוער" בגלי צה"ל אחת לשבוע מדי יום שלישי.

בינואר 2019 עברה להגיש עם אמיר איבגי את תוכנית "יומן הצהריים". כחודשיים לאחר מכן פרשה מהתוכנית בנימוק של חילוקי דעות אישיים עם איבגי. שימשה כפרשנית במגזין "אולפן שישי".

ב-21 ביוני 2020 הושעתה לשבוע לאחר שאמרה בשידור "תומכיו של נתניהו מתראיינים ואומרים: 'גם אם הוא יאנוס את הבת שלי - אני אצביע בשבילו'".

ביוני 2022 החלה לשדר יחד עם עקיבא נוביק תוכנית שבועית בכאן ב בשם "נוביק ומצליח" במקומה של טלי מורנו. התוכנית שודרה עד ספטמבר באותה שנה וחזרה לשידור בתחילת ינואר 2023.

ביולי 2022 הודיעה על עזיבת התוכנית "פגוש את העיתונות" בחדשות קשת, אחרי שהגישה אותה במשך תשע שנים. בנובמבר אותה שנה, הודיעה על פרישה מחברת החדשות. ב-25 בדצמבר 2023 חשפה כי הסיבה לעזיבתה היא שחלתה בסרטן השד. 

בשנת 2023 שיחקה בתפקיד קטן בסרטו של אבי נשר, "גן קופים".

### חיים אישיים

מצליח ידועה באהדתה לקבוצת הכדורגל הפועל באר שבע, אותה היא אוהדת מגיל צעיר מאוד.

אחיה אנדרה מצליח נהרג באסון נאות הכיכר שאירע ב-30 בדצמבר 1970.

מצליח רווקה, אל-הורית ומתגוררת בתל אביב. 

בדצמבר 2023 חשפה במהלך ראיון בmako כי חלתה בסרטן השד והמשיכה לעבוד ולשדר כרגיל ואף הייתה עם פאה בחלק מהשידורים.

לקריאה נוספת
------------

* יורם יובל, **ישראל – שיחת נפש**, כנרת זמורה ביתן, 2012, עמ' 202-208

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **רינה מצליח** |
| ויקישיתוף תמונות ומדיה בוויקישיתוף: **רינה מצליח** |

* רינה מצליח, ברשת החברתית אקס (טוויטר)
* רינה מצליח, בלקסיקון "העין השביעית" לתקשורת ועיתונות
* רינה מצליח, במיזם "אישים" לתיעוד היצירה הישראלית
* מירב קריסטל, עולה על התדר, באתר ynet, 16 בפברואר 2007
* לי-אור אברבך, ‏רינה מצליח: "החברה הישראלית לא סובלנית למוות של חיילים", באתר גלובס, 18 בדצמבר 2012
* קטע קול בן שני, ‏"אנשים בלילה" עם רינה מצליח, באתר iCast‏, 29 במאי 2013
* ורד רמון ריבלין, ‏רינה מצליח: "יאיר לפיד מתנשא, חושב שיודע יותר טוב מאיתנו", באתר גלובס, 8 באוגוסט 2013
* דוד ורטהיים‏, "מישהו התקשר למרכזיה ואמר 'אתם עוד תשמעו ממני, אני ארצח את רינה מצליח'", באתר וואלה!‏, 7 בינואר 2016
* רינה מצליח, ‏כבר לא רק "טענות הזויות", באתר ‏מאקו‏, 22 ביוני 2016 סרטונים
* אתר למנויים בלבד סמדר שיר, "אני שומעת אמירות כמו 'אישה בלי ילדים לא נחשבת'. מה זה השטויות האלה?", באתר "ידיעות אחרונות", 29 בינואר 2017
* קטע קול רינה מצליח חושפת את המשבר הגדול בחייה, באתר מעריב אונליין, 7 בינואר 2018
* אביב פרץ, "היראה הגדולה שלי זו הבנאליה": ריאיון עם העיתונאית רינה מצליח, באתר בעניינים, 9 בפברואר 2018

הערות שוליים
------------

1. ↑  סרטונים על פי עדותה של מצליח בתוכנית "משעל על הבוקר", 103FM‏, 8 בנובמבר 2012
2. ↑  יקי מנשנפרוינד, שיטת מצליח, באתר העין השביעית, 24 ביוני 2012
3. 1 2  רן בוקר, רינה מצליח עוזבת את "פגוש את העיתונות", באתר ynet, 28 ביולי 2022
4. ↑  לי-אור אברבך, ‏סבב בחדשות 2: דנה ויס למוצ"ש, רינה מצליח ל"פגוש", באתר גלובס, 14 במאי 2013
5. ↑  אתר למנויים בלבד יובל קרני ורן בוקר, פרס העיתונות לשושנה חן ורינה מצליח, באתר "ידיעות אחרונות", 28 בנובמבר 2017
6. ↑  מקצצים את רזי: אחרי 20 שנה, תוכניתו של רזי ברקאי תקוצר לשעה, באתר מעריב אונליין, 3 בדצמבר 2018
7. ↑  ערן סויסה, קצר בתקשורת: רינה מצליח לא התחברה, באתר ישראל היום, 19 במרץ 2019
8. ↑  רן בוקר, בעקבות ההתבטאות על מצביעי נתניהו: רינה מצליח הושעתה לשבוע, באתר ynet, 21 ביוני 2020
9. ↑  רן בוקר, רינה מצליח פורשת מחברת החדשות: "המקצוע שהיה אהבת חיי נצבע בצבעים של כאב", באתר ynet, 6 בנובמבר 2022
10. ↑  רינה מצליח חושפת לראשונה: "חליתי בסרטן" | ישראל היום, באתר www.israelhayom.co.il, ‏2023-12-25
11. ↑  רינה מצליח, ‏"לא יכולתי לעצור את הדמעות", באתר ‏מאקו‏, 22 במאי 2016
12. ↑  רינה מצליח חושפת: למה אף פעם לא התחתנתי?, באתר "סרוגים", 7 בינואר 2018
13. ↑  מערכת ישראל היום, רינה מצליח חושפת לראשונה: "חליתי בסרטן", באתר ישראל היום, 25 בדצמבר 2023
14. ↑  השיחה עם מצליח התקיימה במסגרת התוכנית "שיחת נפש"", ששודרה במקור בHOT בידור ובטלוויזיה החינוכית ומובאת בספר בעריכה מינימלית בשפת הדיבור של המשוחחים